
1. JOHDANTO


Esittelen tässä kirjoituksessa joitakin Snellman-korkeakoulussa kehitettävän korkeakoulupedagogiikan ja tutkimuksen yleisiä, fenomenologiseen filosofiaan pohjaavia piirteitä. Pyrin osoittamaan miten steinerpedagogisessa koulutuksessa esiintyvä filosofinen ajattelu ja filosofinen käsitys ihmisestä liittyy länsimaisen filosofian traditioon ja mitä yhtymäkohtia sillä on akateemiseen kasvatusfilosofiaan.


Eroavuuksia tieteenfilosofisissa lähtökohdissa esiintyy yleensä luonnontieteiden ja humanististen tieteiden välillä. Tällöin tutkimuskohteiden luonteen erilaisuus nähdään sellaisena perusteena, jonka katsotaan vaativan myös erilaista tieteenfilosofista asennetta. Koska yliopistollisiin koulutusohjelmiin kuuluu sekä luonnontieteellisiä että humanistisia opintoja, on odotettavissa, että akateemisissa oppilaitoksissa tavataan myös toisistaan poikkeavaa tieteenfilosofista ajattelua.


Snellman-korkeakoulun erityisten opetus- ja tutkimusmenetelmien perustalla esiintyy steinerpedagogiikalle ominainen filosofinen käsitys ihmisestä. Näitä menetelmällisiä ja filosofisia erityispiirteitä tämä kirjoitus pyrkii valaisemaan.


Kysymys menetelmistä liittyy siten Snellman-korkeakoulun steinerpedagogiseen taustaan. Steinerpedagogiikan ihmiskäsitys (käsitys ihmisestä fyysisenä, tajunnallisena ja henkisenä olentona) palauttaa kysymyksen perusteista filosofisen antropologian piiriin.


Snellman-korkeakoulussa suhde steinerpedagogiikkaan ja sen taustalla olevaan hengentieteelliseen ihmiskäsitykseen nähdään tutkivaksi – ei dogmaattiseksi tai ”opilliseksi”. Korkeakoulun tehtävänä ei siten ole ”opin” jakaminen vaan koulutuksen tarjoaminen steinerpedagogiikassa kehitettävän sekä yleensä ihmisen kasvuun ja kasvatukseen kohdistuvan tutkimuksen pohjalta. Näin tulkitaan korkeakoulun ylläpitämisluvassa mainittua velvoitetta kehittää steinerpedagogista opettajankoulutusta sekä kasvatuksen ja koulutuksen tutkimusta ja käytäntöä. Tätä koulutustehtävää Snellman-korkeakoulu on sitoutunut edistämään tutkimuksen ja avoimen itsearvioinnin sekä julkisen arvioinnin turvin.


Lyhyen historiansa aikana Snellman-korkeakoulussa on tuotettu niu-kasti systemaattisia esityksiä ko. alueelta.1 Vuonna 2001 suoritettu toiminnan itsearviointi, Opetushallituksen yleisopintojen ulkoinen arviointi (2001)2 sekä Korkeakoulujen arviointineuvoston suorittama steinerpedagogisen opettajankoulutuksen arviointi (2002)3 antavat joitakin viitteitä pedagogisesta lähestymistavasta ja toiminnan käytännöstä. Steinerpedagogiikasta on toisaalta olemassa runsaasti yleistä, muualla tuotettua tutkimusta. Käsillä oleva tieteenfilosofinen tarkastelukin on enintään luonnehdinnan kaltainen. Snellman-korkeakoululle ylläpitämisluvassa määritelty tarkoitus ja koulutustehtävä antavat tälle luonnehdinnalle kuitenkin selkeän suunnan:


Tarkoitus


Oppilaitoksen (Snellman-korkeakoulun) tarkoituksena on edistää opiskelijoiden inhimillistä ja ammatillista kehitystä, lähtökohtana on laajaalainen käsitys sivistyksestä, johon kuuluu filosofisia, tieteellisiä, taiteellisia ja eettis-käytännöllisiä opintoja. Toiminnassa painottuu steinerpedagoginen ja fenomenologinen lähestymistapa, joka pyrkii ottamaan huomioon myös ihmisen ja maailman henkisen ulottuvuuden. Koulutuksen tueksi kehitetään siihen liittyvää tutkimusta ja pyritään laajaan kansalliseen ja kansainväliseen yhteistoimintaan ja vuorovaikutukseen muiden opettajankoulutuslaitosten kanssa


Koulutustehtävä


Snellman-korkeakoulu on valtakunnallinen oppilaitos, jonka tehtävänä on steinerpedagogiselta pohjalta kehitettyjen yleissivistävien opintojen järjestäminen. Tavoitteena on yksilön kykyjen, fyysisten, psyykkisten sekä henkisten voimavarojen herättäminen ja keinojen tarjoaminen näiden kykyjen elinikäiselle ja tasapainoiselle kehittämiselle.


Yleisopinnot toimivat elämänhallintaan ja työelämässä jaksamiseen suuntautuvana sekä sosiaalisten taitojen ja taiteellisen luovuuden kehittämiseen pyrkivänä elinikäisen oppimisen linjana ja myös perustana jatko-opinnoille Snellman-korkeakoulussa. Muuta, pääasiassa steinerpedagogiikalle pohjautuvaa koulutusta ovat mm. puhe- ja draamataiteen, goetheanistisen kuvataiteen sekä biodynaamisen viljelyn ja luonnonhoidon koulutus. Erityisenä koulutustehtävänä on antaa steiner pedagogista opettajankoulutusta.


Snellman-korkeakoulu on siten:




	Fenomenologisesti, erityisesti steinerpedagogisesti suuntautunut korkeakoulu.


	Korkeakoulu, joka toimii laajan, klassisen sivistysperiaatteen mukaisesti.


	Elinikäisen kasvun periaatteita kehittävä korkeakoulu.


	Sellaista fenomenologista tutkimusasennetta kehittävä ja soveltava korkeakoulu, joka ottaa huomioon myös todellisuuden henkisen ulottuvuuden.





Kohta 1) määrittelee Snellman-korkeakoulun erityisesti steinerpedagogiseksi oppilaitokseksi. Steinerpedagogiikka tunnetaan Suomessa lähinnä steinerkoulujen ja steinerpäiväkotien toiminnan kautta. Puhutaan ”vaihtoehtokoulusta” tai ”reformipedagogisesta koulusta”. Steinerkoulut ja – päiväkodit ovat Suomessa osa virallista koulutusjärjestelmää ja niiden asema on järjestetty perusopetus- ja lukiolain yhteydessä. Niiden opettajakoulutus on järjestetty siten, että kelpoistuminen on mahdollista saavuttaa kahta eri tietä: toisaalta yliopistojen opettajankoulutus-laitoksissa tai sitten Snellman-korkeakoulun steinerpedagogisessa opettajankoulutuksessa. Snellman-korkeakoulu on vastannut steinerkoulujen luokanopettajien ja steinerpäiväkotien opettajien koulutuksesta vuodesta 1981 lähtien.


Snellman-korkeakoulusta valmistuvien opettajien kelpoisuus on määritelty asetuksessa opetustoimen henkilöston kelpoisuusvaatimuksista (1998/986) ja Opetushallituksen määräyksissä (40/011/2010 ja 9/011/2011).4 Snellman-korkeakoulun virallinen asema ei toisaalta perustu yliopistolakiin vaan se on määritelty laissa vapaasta sivistystyöstä.5 Suomessa tämä erityinen reformipedagoginen opettajankoulutus on siten mahdollista toteuttaa yliopistojen ulkopuolella kyseisessä vapaan sivistystyön oppilaitoksessa. Koska korkeakoulunimike on vapaasti käytettävissä (toisin kuin yliopistonimike), voidaan puhua Snellman-korkeakoulusta ylintä steinerpedagogista opetusta antavana opettajankoulutuslaitoksena. Ylläpitämislupa antaa mahdollisuuden muunkin opetuksen kehittämiseen kyseisen pedagogisen lähestymistavan poh jalta.


Snellman-korkeakoulu kuuluu yleisen arviointitoiminnan piiriin. Vuosina 2001-2002 opetushallituksen ja korkeakoulujen arviointineuvoston suorittamat ulkoiset arvioinnit osoittivat, että vaikka Snellman-korkeakoulussa on kehittämishaasteita, on opetus yleisesti ottaen korkeatasoista ja erityisesti opiskelijat sekä steinerkoulut ja päiväkodit ovat olleet siihen tyytyväisiä. Myös korkeakoulussa suoritettu laaja itsearviointi kertoi opiskelijoiden tyytyväisyydestä sekä opettajakunnan motivoituneisuudesta työhönsä.


Kohta 2) määrittelee Snellman-korkeakoulun laajan sivistysperiaatteen pohjalta toimivaksi oppilaitokseksi. Korkeakoulussa puhutaan ihmisen kokonaisvaltaisesta sivistyksestä. Tässä se jatkaa sitä kasvatuksen ja koulutuksen tradition linjaa, jota meillä Suomessa ovat edustaneet mm. Cygnaeus, Snellman ja Hollo, Tanskassa Grundtvig.


Tälle sivistysihanteelle on ominaista antiikin ”paideian” mukainen käsitys kasvatuksesta tietojen, taitojen ja eettisyyden herättäjänä. Snellmankorkeakoulussa korostetaan koulutuksen kokonaisvaltaisuuden eetoksen sisältymistä koulutustavoitteisiin. Ihmisen koko persoonallisuus kuuluu kasvatuksen piiriin. Ihmisenmukaisen kasvatuksen ja koulutuksen tulee huolehtia persoonallisuuden tasapainoisesta kehittymisestä.


Kohta 3) sisältää käsityksen, että ihmisen kehitys, inhimillinen kasvu on jotain, mikä ei lopu diplomin saamiseen oppilaitoksesta, vaan se on prosessi, joka jatkuu läpi koko elämän ja johon yksilö voi vaikuttaa omilla ponnistuksillaan. Itsekasvatuksella on aikuisuudessa keskeinen tehtävä. Se edellyttää yksilöltä itsensä yhä selkeämpää tiedostamista. Aikuisiän koulutukselta tämä edellyttää Snellmanin sanoin yksilön ”itsetajunnan tunnustamista”, vapauden suomista yksilölle määrittää oma sisäinen todellisuutensa suhteessa inhimillisen kulttuurin traditioon.


Aikuisuudessa tapahtuvassa koulutuksessa on ihmisen tasapainoisen kehityksen kannalta keskeistä tarjota eväitä sellaiselle inhimilliselle kasvulle, joka tähtää eettisen yksilöllisyyden kehittymiseen elämänkulussa.


Kohta 4) määrittelee Snellman-korkeakoulun oppilaitokseksi, jossa kehitetään ja sovelletaan sellaista fenomenologista lähestymistapaa, joka ottaa huomioon myös todellisuuden henkisen ulottuvuuden. Mitä on henkisyyden huomioon ottava fenomenologia? Tätä kysymystä tämä kirjoitus erityisesti tarkastelee.


Steinerpedagogiikan piirissä kyseistä fenomenologista suuntausta on usein kutsuttu ”goetheanismiksi”. Termi tulee paremmin runoilijana tunnetun Johann Wolfgang von Goethen nimestä. Goethe oli laajasti kiinnostunut aikansa tieteistä, taiteista ja elämänkäytännöstä ja hän kehitti tutkimuksen menetelmiä, jotka tavoittavat myös maailman kvalitatiivisia puolia. Toisin sanoen, Goethe oli kehittänyt kvalitatiivisen tutkimuksen menetelmiä, joiden lähtökohtana ovat ilmiöt – fenomeenit. Siksi näitä menetelmiä voidaan kutsua fenomenologisiksi tutkimusmenetelmiksi.


Goethe pyrki kaikessa tutkimuksessaan soveltamaan fenomenologista lähestymistapaa, joskin hieman nykyisin tuntemistamme fenomenologisista suuntauksista poikkeavalla tavalla. Goethen tapaa lähestyä luonnonilmiöitä ovat nykytutkijat kutsuneet varhaiseksi ”luonnonfenomenologiaksi”.6


Nuori Rudolf Steiner kiinnostui Goethen ajatuksista saadessaan tehtäväkseen Weimarissa julkaista Goethen luonnontieteelliset kirjoitukset. Goethen fenomenologisessa tarkastelutavassa Steiner katsoi löytäneensä metodiset perusteet sellaisen henkisen ulottuvuuden tutkimiselle ihmisessä ja luonnossa, joka akateemisissa tieteissä oli hautautunut ”materiaalisen” kiinnostuksen alle. Siten Goethen fenomenologiset impulssit ovat päätyneet steinerpedagogiseen kasvatusfilosofiaan.


Steinerin esittämät hengentieteelliset käsitykset lapsen kasvusta ja ihmisen henkisestä kehityksestä ovat olleet yleensä vaikeasti avautuvia luonnontieteellisen ihmiskäsityksen pohjalta, joskin ennakkoluuloton ajattelu voi saada niihin vahvistusta lapsen ja nuoren täsmällisestä havainnoinnista. Fenomenologisen lähestymistavan kautta tarjoutuu kuitenkin mahdollisuus tarkastella kyseistä henkistä ihmiskäsitystä akateemisessa mielessä ”tutummasta” näkökulmasta.


Esittelen seuraavassa lyhyesti kolme näkökulmaa tieteenfilosofiaan:




	luonnontieteiden tieteenfilosofian näkemyksen,


	humanististen- tai ihmistieteiden tieteenfilosofian näkemyksen,


	sekä kolmanneksi sellaisen tieteenfilosofisen näkemyksen, joka selvittää Goethen luonnonfilosofian suhdetta kahteen ensimmäiseen.





Kolmas tieteenfilosofinen näkökulma luonnehtii siten Snellman-korkeakoulussa kehitettävän ”paradigman” erityispiirteitä. Sille on nähdäkseni ominaista siltojen rakentaminen kahden ensimmäisen välille.


Luonnontieteiden tieteenfilosofian ja hermeneuttisen (ihmistieteiden) tieteenfilosofian kuvaus ei tässä pyri olemaan kattava vaan ainoastaan niiden ominaispiirteitä luonnosteleva. Kuvaukset viittaavat lähinnä tietynlaiseen filosofiseen perusasennoitumiseen.


Kolmas, Snellman-korkeakoulun pedagogiseen taustaan liittyvä fenomenologinen näkökulma pyrkii yhdistämään kaksi ensimmäistä synteesissä, joka on aina kulkenut yhtenä juonteena länsimaisen filosofian historiassa, mutta joka aika ajoin hautautuu yksipuolisen suuntautumisen alle.





1 Snellman-korkeakoulun pedagogiikasta on ilmestynyt Simo Skinnarin ja Raija Huhmarniemen tekemä tutkimus: Sivistys aikuiskasvatuksessa – tutkielma Snellman-korkeakoulun pedagogiikasta (1995).


2 Tim Lamminranta ja Pentti Yrjölä: Snellman-korkeakoulun yleisopintojen arviointi, Opetushallitus, 2001.


3 Nurmela-Antikainen, Ropo, Sava, Skinnari: Kokonaisvaltainen opettajuus – steinerpedagogisen opettajankoulutuksen arviointi, Korkeakoulujen arviointineuvoston julkaisuja 4:2002.


4 Snellman-korkeakoulun www-sivut


5 Eduskunta hyväksyi Snellman-korkeakoulun aseman Laissa vapaasta sivistystyöstä 18.6.2002 ja korkeakoulu sai ylläpitämisluvan 1.10.2002.


6 Ks. esimerkiksi David Seamon ja Arthur Zajonc (toim): Goethe's Way of Science, A Phenomenology of Nature, State University of New York Press, 1998.










2. TIETEENFILOSOFIASTA


Tieteenfilosofialla tarkoitetaan yleensä empiiristen erityistieteiden perusteiden filosofista analyysiä. Tähän analyysiin lasketaan kuuluvaksi kolme erityyppistä tutkimusaluetta7:


Ontologia eli oppi olevasta


Ontologia tutkii kysymystä siitä mitä todellisuus on. Ontologia analysoi niitä kategorioita, joiden puitteissa empiirinen tutkimus yksityiskohtaisesti kuvaa olioiden luonnetta, esim. mitä ”tosiasialla” tarkoitetaan jossakin tieteessä. Ontologia on siten tutkimuskohteen filosofista analyysia.


Epistemologia eli tieto-oppi


Tieto-opillisessa analyysissa kysytään, miten inhimillinen tieto syntyy; kysytään tieteellisen tiedon (tai tiedon yleensä) ehtoja, tiedon rajoja, tiedon sekä todellisuuden suhdetta, tiedon rakennetta jne. Tieto-oppi on siten tiedon alkuperän, rakenteen ja perusteiden filosofista analyysiä.


Logiikka eli oppi ajattelun lainalaisuuksista


Logiikan osuutta tieteenfilosofian kokonaisuudessa ei tässä käsitellä. Hyviä yleistajuisia esityksiä formaalisen logiikan perusteisiin löytyy tieteenfilosofisista yleisteoksista.


Kaikille tässä esitettävälle kolmelle tieteenfilosofiselle näkökulmalle on yhteistä jo antiikin Kreikasta periytyvä pohdinta ihmisen, inhimillisen tiedon ja todellisuuden olemuksesta. Platonilla ja Aristoteleella kohtaamme samoja teemoja, joita tämän päivän filosofia tarkastelee keskeisimpinä kysymyksinään. Vaikka modernin tieteellisen ajattelun juuret voidaan nähdä juuri Platonin ja Aristoteleen filosofioissa, ei tieteen enää voida katsoa rakentuvan sellaiselle metafysiikalle, joita kyseiset ajattelijat edustivat.


Uuden ajan alussa syntynyt galileinen luonnontiede nähdään yleensä uutena kulttuuri-impulssina ihmiskunnan historiassa; omaehtoisena, riippumattomana ja omille periaatteilleen rakentuvana. Uuden luonnontieteen pyrkimys perustaa tutkimuksensa toisaalta empirialle, havaittaville tosiseikoille ja toisaalta loogis-analyyttiselle päättelylle ja matemaattiselle formalismille, nähdään yleensä irrottautumisena aristotelisen luonnonfilosofian metafysiikasta. Georg Henrik von Wright on kuitenkin kehoittanut suhtautumaan tähän käsitykseen varauksella.8 Galileisen luonnontieteen juuret hän sijoittaa vielä varhaisempaan aikakauteen kuin sen aristotelisen fysiikan, jota uusi luonnontiede pyrki syrjäyttämään. Näillä juurilla von Wright tarkoittaa Platonin filosofiaa.


Platon voidaan nähdä varhaiskreikkalaisen idea- tai logos-opin viimeisenä edustajana. Henri Bortoft kuvaa tämän päivän fysiikkaa moderniksi, platonistiseksi metafysiikaksi.9 Modernin luonnontieteen suhde ideaalisiin luonnonlakeihin on sama kuin Platonin suhde ikuisiin ideoihin antiikin filosofien merkityksessä. Samoin luonnontieteissä epäillään tänään aistitiedon varmuutta kuten Platon aikanaan.


Sekä Platon että Aristoteles olivat yhtä mieltä siitä, että inhimillisen tiedon objekteja ovat ideat (eidos tai muoto). Kuitenkin he ymmärsivät ideoiden ontologisen luonteen eri tavalla. Platonille ideoilla on erillinen ja itsenäinen olemassaolonsa, joka ei ollut riippuvainen aistein tavoitettavasta ilmiömaailmasta. Ilmiöt ovat näennäisiä, epätäydellisiä kopioita todellisesta ideaalisesta, eikä niillä ole omaa itsenäistä olemassa oloa. Todella olemassaoleva, reaalinen, liittyy Platonilla erottamattomasti ideoiden käsitteelliseen maailmaan.


Platon erottaa toisistaan tiedon (episteme) ja mielipiteen (doksa) siten, että edellinen on aina jotain ikuista ja jälkimmäinen muuttuvaa. Koska aistimaailma on jatkuvan muutoksen alainen, se ei voi olla koskaan tiedon kohteena vaan ainoastaan luulon. Todellinen tieto on aina tietoa ideoiden maailmasta, jonka ihminen saavuttaa järkensä avulla ja matematiikka, pääasiassa geometria on todellista tiedettä, joka saattaa paljastaa tuon todellisen tiedon. Tämä näkemys, jonka mukaan tiedon lähteenä tai perustana ei ole aistihavainto vaan järki, edustaa jyrkkää rationalismia.10


Aristoteles taas katsoi, että ideat ovat olemassa yksityisissä, havaittavissa olennoissa ja ainoastaan niissä. Wilenius kirjoittaa: ”Aristoteleen on katsottu ilmaisseen asian selvästi, että ’idea (eidos) on yleinen yksityisissä olioissa’, ’yleinen kuuluu välttämättömästi yksityisiin olioihin’. Voidaan sanoa, että idea on olioissa puoli, jonka ihminen ’näkee ajattelulla’; toinen puoli olioissa on aine (hyle), jota ajattelu ei tavoita.” 11


Tässä Aristoteles poikkeaa aikaisemmasta kreikkalaisesta Logos-opista kun hän ajattelee, että ideoilla on olemassaolo maailman aistittavien olioiden yhteydessä. Niiniluodon mukaan Aristotelesta onkin joskus kutsuttu empiristiksi – empirismi on rationalismia vastustava oppi, jonka mukaan kaikki tieto viime kädessä perustuu aistikokemukseen.12


Platonin ideaopin lisäksi Bortoft näkee modernin fysiikan omaksuneen toisen filosofisen ajattelun suunnan suoraan antiikin filosofiasta, nimittäin atomismin. Toisin kuitenkin kuin populaarikirjallisuudessa yleensä esitetään, tieteissä tänä päivänä vallitseva materialistinen maailmankäsitys ei ole Bortoftin mukaan syntynyt havaitsevan, empiirisen tieteellisen tutkimuksen tuloksena, vaan se on seurausta näiden kahden antiikista perua olevan ajattelutavan – kahden filosofisen koulukunnan – platonismin ja atomismin omaksumisesta modernin tieteellisen toiminnan perustaksi sellaisenaan – sen metafysiikkana.13 Tätä kysymystä käsittelen luvussa Goetheanistisen fenomenologian tieteenfilosofia.


Valistuksen ajan luonnontieteen vastapainoksi kehittyi Euroopassa 1800– 1900-luvuilla humanistinen ihmistutkimuksen suunta, joka korosti ymmärtävän perusasenteen merkitystä vastakohtana luonnontieteellisen selittämisen traditiolle. Ihmistutkimuksessa on sen mukaan otettava huomioon ihmisen tajunnallisuuden struktuurit, jotka vaativat oman, ruumiillisuuden tai kehollisuuden tutkimuksesta poikkeavan lähestymistavan (mind – body –problematiikka).


Näiden kahden tieteenfilosofian valtavirran väliin asettuu Goethen hahmottelema fenomenologisen tutkimuksen muoto. Se esittää ajassamme vähemmän tunnetun näkökulman perinteisiin tieteenfilosofisiin ongelmiin.





7 Jaottelu Lauri Rauhalan mukaan. Olen humanististen tieteiden hermeneuttisen tieteenfilosofian tarkastelussa käyttänyt viiteteoksina pääasiassa Rauhalan kirjoituksia, erityisesti teosta Psyykkinen häiriö ja psykoterapia filosofisen analyysin valossa (Rauhala 1974). Luonnontieteiden tieteenfilosofian esittelyssä olen käyttänyt Ilkka Niiniluodon teosta Johdatus tieteenfilosofiaan (1980).


8 Georg Henrik von Wright: Explanation and Understanding, Cornell University Press, 1971, s. 2.


9 Henri Bortoft: The Wholeness of Nature – Goethe’s Way of Science 1996, s. 182.


10 Ilkka Niiniluoto: Johdatus tieteenfilosofiaan, 1980, s. 39.


11 Reijo Wilenius; Filosofia ja politiikka, 1975, s. 9.


12 Niiniluoto 1980, s. 39.


13 Ks. Bortoft, 1996, ss. 179-190.










3. LUONNONTIETEEN TIETEENFILOSOFIASTA


Akateemiset luonnontieteet pohjaavat tänä päivänä yleisesti filosofiselle ajattelulle, jota voidaan kutsua tieteelliseksi realismiksi. Realismia edustaa luonnontieteilijöiden tapa ajatella, että tutkimuksen kohteena on reaalinen, olemassaoleva fysikaalinen todellisuus.


Uuden ajan alusta lähtien realismia on luonnontieteissä ylläpitänyt pyrkimys pohjata kaikki tutkimus ”havaittaville tosiasioille” (empirismi), jolloin kokeiden tekemisellä on keskeinen sija. Toinen piirre luonnontieteellistä ajattelua on sen liittyminen analyyttiseen filosofiaan. Analyyttisen filosofian keskeisinä piirteinä ovat olleet luottamus formaaliseen logiikkaan ja kielen analyysiin.


Metodisesti luonnontieteiden käytäntöön kuuluvat kvantitatiiviset tutki


musmenetelmät. Mittaaminen, metrittäminen on olennainen osa kaikkea luonnontutkimusta. Kvantitatiiviset menetelmät ovat mahdollistaneet matemaattisen formalismin, eksaktin esitystavan ja tämä taas on ollut luonnontieteellisen tutkimuksen menestyksellisyyden taustavoima. Teorian- ja käsitteenmuodostuksessa käytetään hypoteettis-deduktiivista menetelmää.



3.1 Tieteellisen realismin suhde ideoihin,


teoriat ja luonnonlait


Luonnontieteen tieteenfilosofiassa eräs ongelmallisimpia kohtia on suhde ideaaliseen, lainomaiseen. Toisaalta luonnonlakeihin ja tieteellisiin teorioihin suhtaudutaan naiivilla tavalla eikä niiden reaalisuutta pidetä mitenkään ongelmallisena. ”Tieteelliseen realismiin sisältyy käsitys, jonka mukaan maailma on lainomainen, ts. on olemassa objektiivisia, todellisia lakeja, joiden löytäminen on tieteen perimmäinen tehtävä”.14 Tämä edustaa luultavasti useimpien käytännön tutkimusta tekevien luonnontieteilijöiden käsitystä.


Niiniluoto toteaa toisaalta, että tällaisen käsityksen vastakohtana mainitaan usein kantilainen näkemys, jossa maailmassa olevaa säännönmukaisuutta pidetään alkuperältään inhimillisenä: tiedemiehet keksivät lakeja, he eivät löydä niitä. Vaikka Niiniluodon mukaan näiden näkökantojen välistä ristiriitaa pidetään yleensä voittamattomana, hän katsoo kuitenkin ratkaisun löytyvän kun tehdään ero lainomaisten väitteiden sekä niiden ilmaisemien säännönmukaisuuksien välillä.




”Edelliset ovat inhimillisiä luomuksia, keksintöjä, jotka voivat enemmän tai vähemmän tarkasti vastata todellisuuteen kuuluvia, ihmisestä riippumattomia säännönmukaisuuksia. Kantilaiset ovat oikeassa siinä, että lait ovat keinotekoisia konstruktioita; realistit ovat oikeassa siinä, että nämä lait voivat ilmaista jotain objektiivista, maailmassa vallitsevaa säännönmukaisuutta. Vaikka emme ehkä voikaan koskaan olla lopullisen varmoja minkään ehdotetun lain totuudesta, silti voidaan ajatella, että ainakin vähitellen tieteessä saavutetut lait paranevat ja lähestyvät todellisia säännönmukaisuuksia”, ”Tiiviisti sanottuna: keksimällä lakeja tiedemiehet pyrkivät löytämään maailmaa koskevia säännönmukaisuuksia”.15





Maailman todellisuuden ja ihmisen tajunnassa syntyvän ideaalisen representaation välillä vallitsee siten eräänlainen ”isomorfisuuden”, samanmuotoisuuden periaate.



3.2 Tietoteoria tieteellisen realismin näkökulmasta


Tieteenfilosofisissa tarkasteluissa on tiedostamisprosessissa totuttu erottamaan toisistaan tiedon subjekti, tiedon kohde ja tiedon sisältö:

